เอกสารแนบ 4

รายงานความรับผิดชอบของคณะกรรมการต่อรายงานทางการเงิน

คณะกรรมการบริษัทเป็นผู้รับผิดชอบต่องบการเงินรวมของบริษัทมิลเลนเนียม สตีล จำกัด (มหาชน)
และบริษัทย่อย รวมทั้งสารสนเทศทางการเงินที่ปรากฏในรายงานประจำปี 2547
ซึ่งจัดทำขึ้นตามหลักการบัญชีที่รับรองทั่วไปของประเทศไทย
โดยได้มีการพิจารณาเลือกใช้นโยบายการบัญชีที่เหมาะสมและถือปฏิบัติอย่างสม่ำเสมอ
การพิจารณาถึงความสมเหตุสมผลและความระมัดระวังรอบคอบในการจัดทำ
รวมทั้งมีการเปิดเผยข้อมูลสำคัญอย่างเพียงพอในหมายเหตุประกอบงบการเงิน

คณะกรรมการบริษัทได้แต่งตั้งคณะกรรมการตรวจสอบ ซึ่งประกอบด้วยกรรมการที่เป็นอิสระ
เป็นผู้กำกับและดูแลงบการเงิน
ประเมินระบบการควบคุมภายในและการบริหารความเสี่ยงให้มีประสิทธิผล
เพื่อให้มีความมั่นใจได้ว่ามีการบันทึกข้อมูลทางการบัญชีถูกต้องครบถ้วนอย่างเพียงพอ ทันเวลา และ
ป้องกันไม่ให้เกิดการทุจริตหรือการดำเนินการที่ผิดปกติ
ซึ่งความเห็นของคณะกรรมการตรวจสอบได้ปรากฏในรายงานของคณะกรรมการตรวจสอบ ประจำปี
2547 ที่แสดงไว้ในรายงานประจำปีนี้แล้ว

คณะกรรมการบริษัทมีความเห็นว่าระบบการควบคุมภายในของบริษัทโดยรวมอยู่ในระดับที่ เพียงพอ
และสามารถสร้างความเชื่อมั่นได้ว่างบการเงินของบริษัทมิลเลนเนียม สตีล จำกัด (มหาชน)
และบริษัทย่อย แสดงฐานะการเงิน ผลการดำเนินงานและกระแสเงินสดถูกต้องในสาระสำคัญแล้ว

กรุงเทพมหานคร วันที่ 24 กุมภาพันธ์ 2548

…………………………….. …..…………………………..

สวัสดิ์ หอรุ่งเรือง สันติ ชาญกลราวี

ประธานกรรมการ กรรมการผู้จัดการใหญ่

เอกสารแนบ 5

รายงานของคณะกรรมการตรวจสอบ ประจำปี 2547

คณะกรรมการตรวจสอบได้ปฏิบัติหน้าที่และความรับผิดชอบที่ได้รับมอบหมายจากคณะกรรมการบริษัทที่สำคัญได้แก่
การกำกับดูแลตามข้อบังคับว่าด้วยคณะกรรมการตรวจสอบ
รวมทั้งการปฏิบัติตามหลักการกำกับดูแลกิจการที่ดีของตลาดหลักทรัพย์แห่งประเทศไทย ในรอบปี
2547 สรุปเรื่องสำคัญได้ ดังนี้

1. การกำกับดูแลและสอบทานงบการเงินรายไตรมาส และงบการเงินประจำปี 2547
ของบริษัทมิลเลนเนียม สตีล จำกัด (มหาชน) และบริษัทย่อย ได้แก่ บริษัท เอ็น.ที.เอส.สตีลกรุ๊ป
จำกัด (มหาชน) บริษัทเหล็กสยาม (2001) จำกัด และบริษัทเหล็กก่อสร้างสยาม จำกัด
ได้กำกับดูแลและสอบทานให้การจัดทำงบการเงินถูกต้อง ครบถ้วน
และทันเวลาตามมาตรฐานการบัญชีที่กำหนดในพระราชบัญญัติการบัญชี พุทธศักราช 2543
และประกาศของคณะกรรมการกำกับหลักทรัพย์และตลาดหลักทรัพย์ (ก.ล.ต.)
และตลาดหลักทรัพย์แห่งประเทศไทย (ต.ล.ท.)
และมีการเปิดเผยข้อมูลในงบการเงินอย่างเพียงพอ
รวมทั้งได้ซักถามข้อมูลทางการเงินที่เปลี่ยนแปลงและได้รับคำชี้แจงจากฝ่ายบริหาร
ผู้ตรวจสอบภายใน และผู้สอบบัญชีจนเป็นที่พอใจ

2. การกำกับดูแลการบริหารความเสี่ยง
ได้กำกับดูแลและสอบทานให้บริษัทและบริษัทย่อยให้มีการบริหารความเสี่ยงตามหลักการสากล
และได้ทบทวนแนวทางการประเมินการบริหารความเสี่ยงของบริษัท
รวมทั้งได้กำหนดสัญญาณเตือนภัยของความเสี่ยงต่างๆ
เพื่อให้สามารถรับทราบและติดตามความเสี่ยงหรือความไม่แน่นอน
ซึ่งจะมีผลกระทบต่อฐานะการเงินหรือผลการดำเนินงานของธุรกิจอย่างเป็นสาระสำคัญที่อาจเกิดขึ้น
รวมทั้งกำหนดมาตรการแก้ไขอย่างชัดเจนและทันกาล เพื่อลดความเสี่ยงให้เหลือในระดับที่ยอมรับได้
ในปี 2547 ความเสี่ยงที่สำคัญ ได้แก่ ปริมาณขายที่ต่ำกว่าเป้าหมาย
และความผันผวนของต้นทุนวัตถุดิบในตลาดโลกที่กิจการนำเข้าจากต่างประเทศ

3. การกำกับดูแลกิจการที่ดี ได้สอบทานการปฏิบัติตามหลักการกำกับดูแลที่ดี 15 ข้อ
ของตลาดหลักทรัพย์แห่งประเทศไทย (ต.ล.ท.) การเปิดเผยข้อมูลสารสนเทศ
กำกับดูแลรายการเกี่ยวโยงที่เกี่ยวกับผลประโยชน์
โดยเฉพาะในเรื่องรายการซื้อขายสินค้าและบริการซึ่งเป็นธุรกิจปกติ
หรือสนับสนุนรายการธุรกิจปกติของบริษัท ในเครือฯ รายการเช่าหรือให้เช่าอสังหาริมทรัพย์ไม่เกิน
3 ปี รายการให้หรือรับความช่วยเหลือทางการเงิน
ให้มีการใช้ราคาและเงื่อนไขที่เป็นธรรมและไม่ก่อให้เกิดการถ่ายเทผลประโยชน์เพื่อไม่ให้เกิดผลประโยชน์ทับซ้อน
สรุปได้ว่า มีการปฏิบัติตามแนวการกำกับดูแลกิจการที่ดีอย่างสม่ำเสมอตลอดมา

4. การกำกับดูแลและสอบทานระบบการควบคุมภายในของบริษัทและบริษัทย่อย ได้กำกับดูแลและ
สอบทานระบบการควบคุมภายในที่เกี่ยวข้องกับการดำเนินธุรกิจ
โดยได้ทบทวนให้บริษัทปรับปรุงระบบการบันทึกข้อมูลด้วยโปรแกรมคอมพิวเตอร์ SAP
ให้เหมาะสมและมีประสิทธิผลยิ่งขึ้น ทบทวนแนวปฏิบัติในการประเมินการควบคุมด้วยตนเอง (
Control Self Assessment ; CSA) เพื่อให้ธุรกิจนำไปใช้งานได้อย่างถูกต้อง เหมาะสม
ลดความซ้ำซ้อนในการปฏิบัติงาน และผลการประเมินระบบการควบคุมภายใน
เห็นว่าเพียงพอกับการดำเนินธุรกิจให้มีประสิทธิภาพดี
และสอดคล้องกับความเห็นของผู้สอบบัญชีที่ได้ให้ความเห็นในปี 2547
ว่าไม่พบประเด็นปัญหาหรือข้อบกพร่องที่เป็นสาระสำคัญ

5. การกำกับดูแลงานตรวจสอบภายใน กำกับดูแล สอบทาน
และให้ความเห็นในการปฏิบัติงานตรวจสอบภายในตามแผนงานที่ได้รับอนุมัติแล้วทุกไตรมาสโดยผลการตรวจสอบส่วนใหญ่เป็นการปรับปรุงงานด้านการตลาด
การจัดหา การบริหารสินค้าคงเหลือให้มีประสิทธิภาพเพิ่มขึ้น
กำหนดให้มีการติดตามผลการแก้ไขปัญหาตามกำหนดเวลาที่แล้วเสร็จและการประเมินผลการปฏิบัติงานตรวจสอบจากบริษัทที่ได้รับการตรวจสอบ
เพื่อประเมินผลการปฏิบัติงานตรวจสอบและแสดงความคิดเห็นเพิ่มเติมเกี่ยวกับงานตรวจสอบที่เป็นประโยชน์ต่อธุรกิจ

อนึ่ง คณะกรรมการตรวจสอบได้พิจารณาแล้วเห็นว่า ในปี 2547
ผู้สอบบัญชีปฏิบัติงานได้เป็นที่น่าพอใจจึงเสนอต่อคณะกรรมการบริษัทให้พิจารณาเสนอขออนุมัติต่อที่ประชุมผู้ถือหุ้น
แต่งตั้งนายวิเชียร ธรรมตระกูล หรือนายพิศิษฐ์ ชีวะเรืองโรจน์ แห่งบริษัท เคพีเอ็มจี ภูมิไชย
สอบบัญชี จำกัด เป็นผู้สอบบัญชี ประจำปี 2548

ในนามคณะกรรมการตรวจสอบ

(เกรียง เกียรติเฟื่องฟู)

ประธานคณะกรรมการตรวจสอบ

.

เอกสารแนบ 6

รายงานของผู้สอบบัญชีรับอนุญาต

เสนอ ผู้ถือหุ้นบริษัท มิลเลนเนียม สตีล จำกัด (มหาชน)

ข้าพเจ้าได้ตรวจสอบงบดุลรวม ณ วันที่ 31 ธันวาคม 2547 และ 2546
และงบกำไรขาดทุนรวมงบแสดงการเปลี่ยนแปลงส่วนของผู้ถือหุ้นรวมและงบกระแสเงินสดรวมสำหรับแต่ละปีสิ้นสุดวันเดียวกัน
ของบริษัทมิลเลนเนียม สตีล จำกัด (มหาชน) และบริษัทย่อย ข้าพเจ้ายังได้ตรวจสอบงบดุล ณ วันที่
31 ธันวาคม 2547 และ 2546
และงบกำไรขาดทุนงบแสดงการเปลี่ยนแปลงส่วนของผู้ถือหุ้นและงบกระแสเงินสดสำหรับแต่ละปีสิ้นสุดวันเดียวกัน
ของบริษัท มิลเลนเนียม สตีล จำกัด (มหาชน)
ซึ่งผู้บริหารของกิจการเป็นผู้รับผิดชอบต่อความถูกต้องและครบถ้วนของข้อมูลในงบการเงินเหล่านี้
ส่วนข้าพเจ้าเป็นผู้รับผิดชอบในการแสดงความเห็นต่องบการเงินดังกล่าวจากผลการ
ตรวจสอบของข้าพเจ้า

ข้าพเจ้าได้ปฏิบัติงานตรวจสอบตามมาตรฐานการสอบบัญชีที่รับรองทั่วไป
ซึ่งกำหนดให้ข้าพเจ้าต้องวางแผนและปฏิบัติงานเพื่อให้ได้ความเชื่อมั่นอย่างมีเหตุผลว่างบการเงินแสดงข้อมูลที่ขัดต่อข้อเท็จจริงอันเป็นสาระสำคัญ
หรือไม่
การตรวจสอบรวมถึงการใช้วิธีการทดสอบหลักฐานประกอบรายการทั้งที่เป็นจำนวนเงินและการเปิดเผยข้อมูลในงบการเงิน
การประเมินความเหมาะสมของหลักการบัญชีที่กิจการใช้และประมาณการเกี่ยวกับรายการทางการเงินที่เป็นสาระสำคัญซึ่งผู้บริหารเป็นผู้จัดทำขึ้น
ตลอดจนการประเมินถึงความเหมาะสมของการแสดงรายการที่นำเสนอในงบการเงินโดยรวม
ข้าพเจ้าเชื่อว่าการตรวจสอบดังกล่าวให้ข้อสรุปที่เป็นเกณฑ์อย่างเหมาะสมในการแสดงความเห็นของข้าพเจ้า

ข้าพเจ้าเห็นว่า งบการเงินข้างต้นนี้แสดงฐานะการเงิน ณ วันที่ 31 ธันวาคม 2547 และ 2546
และผลการดำเนินงานและกระแสเงินสดสำหรับแต่ละปีสิ้นสุดวันเดียวกัน ของบริษัท มิลเลนเนียม
สตีล จำกัด (มหาชน) และบริษัทย่อย และของบริษัท มิลเลนเนียม สตีล จำกัด (มหาชน)
โดยถูกต้องตามที่ควรในสาระสำคัญตามหลักการบัญชีที่รับรองทั่วไป

(นายพิศิษฐ์ ชีวะเรืองโรจน์)

ผู้สอบบัญชีรับอนุญาต

เลขทะเบียน 2803

บริษัท เคพีเอ็มจี ภูมิไชย สอบบัญชี จำกัด

กรุงเทพมหานคร

25 มกราคม 2548